- 'ఎయిరిండియా' విక్రయానికే ప్రభుత్వం ఆసక్తి..
- రుణ భారం దాదాపు రూ.52,000 కోట్లు
- ఆస్తుల విలువ రూ.54 వేల కోట్ల పైమాటే..
- అయినా నిర్వాహణ భారమేనంటున్న కేంద్రం
- ఎప్పుడో అమ్మేయాల్సిందంటూ కొత్త భాష్యం
- అమ్మితే ప్రయి'వేటు'కు రూ.60 వేల కోట్ల లబ్ది
- అదనంగా రూ.30,000 కోట్ల రుణ రద్దు సిఫారసులు
- ఆ మొత్తాన్ని ఎయిర్‌ఇండియాకే అందిస్తే సంస్థ నిలదొక్కుకుంటుంది కదా !:
నిపుణులు
నవతెలంగాణ, వాణిజ్య విభాగం: పరిమితి మించిన అప్పులు, నిర్వహణ భారంగా మారిందన్న నెపంతో ప్రభుత్వ రంగ విమానయాన సంస్థ 'ఎయిరిండియా'ను ప్రయివేటుకు అప్పగించే దిశగా సర్కారు వేగంగా పావులు కదుపుతోంది. స్వయంగా ఆర్థిక మంత్రి అరుణ్‌ జైట్లీయే సంస్థ అమ్మకాన్ని మరోమారు తెరపైకి తెస్తూ ఎయిరిండియాను ఈపాటికి ఎప్పుడో ప్రయివేటీకరించాల్సిందని వ్యాఖ్యానించారు. మంత్రి మాటలకు వత్తాసు పలుకుతూ నిటి ఆయోగ్‌ కూడా ఈ ప్రతిపాదనకు జైకొట్టడం విశేషం. పనిలోపనిగా క(న)ష్టాల్లో ఉన్న సంస్థ కొనుగోలును సులభతరం చేసేందుకు ఎయిరిండియా రుణ భారాన్ని తగ్గిస్తే మేలని సర్కారుకు సూచించింది. దాదాపు రూ. 30,000 కోట్ల మేర రుణ భారాన్ని రద్దు చేసేందుకు కూడా సిఫారసు చేసింది. దీనికి తోడు ఇప్పటికే ప్రభుత్వం ఎయిరిండియాకు పూర్వ వైభవం తెచ్చే క్రమంలో దాదాపు రూ.24,000 కోట్ల మేర బడ్జెట్‌ కేటాయింపులతో ఉద్దీపనలను ప్రకటించింది. ఫలితంగా ఇప్పుడు ఎయిరిండియాను కొనుగోలు చేసే వారికి ప్రత్యక్షంగానో.. పరోక్షంగానో దాదాపు రూ.50,000-60,000 కోట్ల వరకు లబ్ధి చేకూర్చేలా సర్కారు వ్యవహరిస్తుండడం పట్ల సర్వత్రా విమర్శలు వినవస్తున్నాయి. నిటి ఆయోగ్‌ ప్రతిపాదించిన రూ.30,000 కోట్ల రుణ రద్దును ప్రభుత్వ రంగంలో ఉండగానే సంస్థకు అందిస్తే.. ఎయిరిండియా సంస్థ తిరిగి అనతి కాలంలోనే పూర్వవైభవాన్ని సొంతం చేసుకోగలదనడంలో ఎలాంటి సందేహం లేదు. ఈ విషయాన్ని విస్మరించిన సర్కారు ఎయిరిండియాను ప్రయివేటుపరం చేసేందుకు రంగం సిద్ధం చేసుకుంటుండటం శోచనీయం.
అప్పులను మించిన ఆస్తులు...
ఎయిరిండియాను వదిలించుకొనేందుకు ఆ సంస్థ రుణభారమే ప్రధాన కారణమని ప్రభుత్వం అసత్య ప్రచారం చేస్తోంది. వాస్తవ పరిస్థితులను విశ్లేషించి చూస్తే ఎయిరిండియాకు దేశంలో మరే ఇతర విమానయాన సంస్థకు లేనన్ని స్థిర, చరాస్తులు ఉన్నాయి. 2007లో చేపట్టిన సంస్థ మూల్యాంకనలో ఎయిరిండియాకున్న మొత్తం ఆస్తులు, విమానాల స్థూల విలువ దాదాపు రూ.40,000 కోట్లుకు పైగానే నిలిచింది. ఆ తరువాత ఇండియన్‌ ఎయిర్‌లైన్స్‌ సంస్థను ఎయిరిండియాలో విలీనం చేశారు. దీంతో ఇప్పుడా సంస్థ స్థూల విలువ అంతకంటే ఎక్కువగానే నమోదు అయ్యే అవకాశం ఉంది. ఆయా ఆస్తులపై గరిష్టంగా తరుగుదలను తీసేసినా.. వాటి విలువ ప్రస్తుతం కనీసం రూ.27,000 కోట్లకు తక్కువ కాకుండా ఉంటుందన్నది మార్కెట్‌ వర్గాల మాట. ఇది కేవలం ఎయిరిండియాకు సంబంధించిన ఆస్తుల లెక్క మాత్రమే. దీనికి అదనంగా ఎయిరిండియాకు మరో నాలుగు అనుబంధ సంస్థలు ఉన్నాయి. ఎయిరిండియా ఎక్స్‌ప్రెస్‌ (ఏఐఈఎల్‌), ఎయిరిండియా ఇంజినీరింగ్‌ సర్వీసెస్‌ (ఏఐఈఎస్‌ఎల్‌), ఎయిరిండియా ట్రాన్స్‌పోర్ట్‌ సర్వీసెస్‌ (ఏయిటీఎస్‌ఎల్‌), అలియన్స్‌ ఎయిర్‌ సంస్థల ద్వారా ఎయిరిండియా జాతికి విమానయాన, అనుబంధ సేవలను అందిస్తోంది. వీటన్నింటి ఆస్తులను కలిపి లెక్కిస్తే సంస్థ మొత్తం ఆస్తుల విలువ ఎంత లేదన్నా రూ.54,000 కోట్లకు పైగానే ఉంటాయని మార్కెట్‌ వర్గాలు చెబుతున్నాయి. అంటే సంస్థకున్న అప్పుల కంటే కూడా దాదాపు రూ.2,000 కోట్ల మిగులు ఎయిరిండియా సొంతమన్నమాట. వీటికి తోడు పుస్తకాల్లో చూపలేని చరా ఆస్తుల విలువ దీనికి అదనం.
ఇప్పుడిప్పుడే లాభాల్లోకి...
2008 నుంచి దీర్ఘకాలం నష్టాల్లో ఉన్న ఎయిరిండియా 2015-16 ఆర్థిక సంవత్సరం నుంచి నిర్వహణ లాభాల్ని ఆర్జిస్తూ వస్తోంది. ఆ ఏడాది సంస్థ దాదాపు రూ.105 కోట్ల నిర్వహణ లాభాన్ని ఆర్జించింది. అదే జోష్‌తో ముందుకు సాగుతున్న సంస్థ 2016-17లో రూ 300 కోట్లకు పైగానే నిర్వహణ లాభాన్ని నమోదు చేస్తుందనే అంచనాలు ఉన్నాయి. ఈ నేపథ్యంలో సంస్థలో వాటా విక్రయ నిర్ణయం సరైంది కాదనే అభిప్రాయం వ్యక్తమవుతున్నది. 2015-16 నుంచి నిర్వహణ లాభం పెరగడం, నష్టాల మొత్తం తగ్గుతూ వస్తుండటం ఆ సంస్థ పనితీరులో మెరుగదలను ప్రతిబింబిస్తోంది. 2008 నుంచి నష్టాలతో సతమతమవుతున్నప్పటికీ కింగ్‌షిషర్‌ ప్రయివేటు విమానయాన సంస్థల్లా ఎయిరిండియా ఎన్నడూ బ్యాంకుల బకాయిలను చెల్లించడంలో విఫలం కాలేదు. బడ్జెటరీ సాయం, రుణాల రద్దుతో పునర్‌వైభవం సాధించే దిశగా అడుగులేస్తున్న ఎయిరిండియాను అప్పనంగా ప్రయివేటు కొనుగోలుదారుకు అప్పగించడం వెనుక ప్రభుత్వ కార్పొరేట్‌ ప్రయోజనం చెప్పకనే వ్యక్తమవుతోంది.
మీ స్నేహితులకు రికమెండ్ చెయ్యండి